b'\n_START_ARTICLE_\nMiguel Hidalgo\n_START_SECTION_\n\xc5\xbdivljenjepis\n_START_PARAGRAPH_\nO\xc4\x8de Hidalgo je pripadal skrivni zdru\xc5\xbebi, ki se je zavzemala za osvoboditev Mehike izpod \xc5\xa1panske oblasti. Ko so jih \xc5\xa0panci odkrili, je zbral skupino staroselcev in mesticev za upor proti vladajo\xc4\x8dim razredom. Kmalu je imel ve\xc4\x8d tiso\xc4\x8d privr\xc5\xbeencev, ki so zavzeli mesta zahodno od Ciudad de Mexica in se zapletli v spopad z me\xc5\xa1\xc4\x8dani. Namesto da bi ukazal napad na prestolnico, se je obotavljal, zato so se uporniki pri\xc4\x8deli po\xc4\x8dasi razhajati. Oblasti so ga ujele 21. marca 1811 in 30. julija usmrtile._NEWLINE_Kljub temu da ni dosegel svojega cilja, predstavlja njegov upor za\xc4\x8detek mehi\xc5\xa1ke vojne za neodvisnost. Po njegovi smrti sta vodstvo prevzela Jos\xc3\xa9 Mar\xc3\xada Morelos in Agust\xc3\xadn de Iturbide, ki sta naposled zru\xc5\xa1ila kolonialno oblast. Zaradi njegove vloge pri osamosvojitvi Mehike mu danes pravijo \xc2\xbbo\xc4\x8de naroda\xc2\xab.'